Ургамлын нөөц тогтоох

Хээрийн судалгааны үед бэлчээрийн ургамлын хэмжилтийг ажиглалтын талбар доторх сорьцын талбайд хийх бөгөөд энэ нь хамгийн багадаа 5 давтамжтай хэмжилт болно. Өөрөөр хэлбэл хамгийн жижиг талбайд хийсэн 1 ажиглалтын талбартай судалгаа гэхэд л нөөцийн хэмжилтийг 5 давталтаар хийж дундаж ургац тооцох нөхцөл бүрдэх болно.

• Ургамлан нөмрөгийн нөөц тогтооход бэлчээрийн ургац тогтоох аргыг;

• Тодорхой тархац нутагт тодорхой зүйл ургамлын нөөц тогтооход байгалийн ургамлын нөөцийн судалгаа, Байгаль орчин, аялал жуулчлалын яамнаас олгодог байгалийн ургамлын нөөц ашиглах тусгай зөвшөөрөлд үндэслэн ашигласан нөөцөд үнэлгээ хийх аргыг тус тус ашиглана;

Бэлчээрийн ургац буюу ургамлын биомассын нөөц нь ургамлан нөмрөг болон ургамлын зүйлд учруулсан хохирлын “үнэлгээний зүйл” бөгөөд хохиролд тооцох нийт нөөцийн хэмжээг Qt гэж тэмдэглэнэ.

Судалгааны талбайн байршил тогтоох, зураглах. Ургамлан нөмрөгийн болон ургамлын нөөц тогтоож, экологи-эдийн засгийн үнэлгээг тооцоход судалгаанд хамрагдах газрын байршил, цар хүрээг тогтоож, талбайн хэмжээг тодорхойлох бөгөөд тодорхойлсон талбайн хэмжээгээр ARCGIS программ ашиглан зураг боловсруулна. Боловсруулсан зураг нь дараах мэдээллийг агуулсан байна. Үүнд:

• Судалгааны талбайн хил хязгаар, захын цэгүүдийн солбицол;

• Судалгааны талбайн полигон хэмжээ, га-аар, квад.м-ээр;

• Судалгааны талбайд хийсэн судалгааны цэгүүдийн байршил;

• Хээрийн судалгаагаар тогтоосон бэлчээрийн хэв шинж болон экосистемийн төрлийн ялгарал;

• Монгол орны ургамал газарзүйн тойрог дахь судалгааны талбайн байршил.